UREDBA KOMISIJE (EGS) št. 2837/93

z dne 18. oktobra 1993

o podrobnih pravilih za uporabo Uredbe Sveta (EGS) št. 2019/93 v zvezi z ohranjanjem oljčnih nasadov na tradicionalnih območjih pridelovanja oljk

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 2019/93 z dne 19. julija 1993 o uvedbi posebnih ukrepov za manjše egejske otoke v zvezi z nekaterimi kmetijskimi proizvodi[1] in zlasti člena 11(2) Uredbe,

ker Uredba (EGS) št. 2019/93 predvideva dodelitev letne pavšalne pomoči na hektar za ohranjanje oljčnih nasadov na tradicionalnih območjih pridelovanja oljk, če se v oljčnih nasadih ohranjajo in vzdržujejo dobri pridelovalni pogoji; ker je zato treba določiti podrobna pravila za uporabo zadevne sheme pomoči, vključno s pogoji za dodelitev pomoči in določbami v zvezi s pregledi;

ker je zaradi različnih rastnih razmer in tradicionalnih postopkov pridelave v zadevnih regijah pri določitvi pogojev za pravilno vzdrževanje oljčnih nasadov treba upoštevati vzdrževalna dela, ki so priznana kot potrebna glede na lokalno prakso in tradicijo;

ker so ukrepi, predvideni s to uredbo v skladu z mnenjem Upravljalnega odbora za olja in masti,

SPREJELA NASLEDNJO UREDBO:

Člen 1

Pavšalna pomoč na hektar za ohranjanje oljčnih nasadov iz člena 11 Uredbe (EGS) št. 2019/93 se dodeli območjem:

(a) z minimalno gostoto 50 dreves na hektar;

(b) na katerih se dela, priznanim v skladu z lokalno prakso in tradicijo kot potrebna za vzdrževanje oljčnih nasadov v dobrem stanju, izvajajo na ustrezen način;

(c) za katere je bila, če gre za oljčne nasade za pridelavo oljčnega olja, izdelana prijava pridelka v skladu s členom 3 Uredbe Sveta (EGS) št. 2261/84[2];

(d) za katera je bil vložen zahtevek za pomoč v skladu s členom 2.

Člen 2

1. Zadevni proizvajalci vložijo zahtevek za pomoč pristojnemu organu vsako leto najpozneje do 15. junija. Vendar se navedeni zahtevek za leto 1993 vloži najpozneje do 30. novembra 1993.

Razen v primeru višje sile se v primeru, da je zahtevek vložen po ustreznem datumu, znesek pomoči, do katerega bi bil proizvajalec upravičen, če bi zahtevek vložil v roku, za vsak dan zamude zniža za 1 % na delovni dan. Če je zamuda daljša od 20 dni, se zahtevek ne sprejme.

Pomoč se izplača vsako leto v obdobju od 16. oktobra do 30. novembra. Vendar se za leto 1993 plačilo izvrši najpozneje do 31. decembra 1993.

2. Zahtevek za pomoč vsebuje najmanj naslednje podatke:

- priimek, ime in naslov vlagatelja,

- površino obdelovalnih površin v hektarjih,

- število zadevnih oljčnih dreves,

- sklicevanje na zadnjo vloženo prijavo pridelka, če gre za oljčne nasade za proizvodnjo oljčnega olja,

- zemljiškoknjižne številke zadevnih površin ali enakovredne podatke, ki jih priznava pristojni organ za opravljanje pregledov površin.

Člen 3

Grčija opravi administrativno preverjanje in preglede na kraju samem, da preveri, ali so pogoji za dodelitev pomoči izpolnjeni.

Pregledi na kraju samem zajamejo za vsak Nomos najmanj 10 % vloženih zahtevkov za pomoč. Vendar se ta odstotek omeji na 5 % v prvem letu zahtevka. Če je v danem Nomosu ugotovljeno večje število nepravilnosti, pristojni organi v zadevnem letu opravijo dodatne preglede in povečajo odstotek zahtevkov, ki jih je za navedeni Nomos treba pregledati v naslednjem letu.

Zahtevke, izbrane za preglede na kraju samem, določi pristojni organ predvsem na podlagi analize tveganja, pri čemer si prizadeva zagotoviti izbor reprezentativnega vzorca.

Pregledi na kraju samem vključujejo:

- meritev vseh površin, ki jih zajema zahtevek,

- preverjanje vzdrževanja oljčnih nasadov v dobrih pridelovalnih pogojih,

- preverjanje skladnosti z zahtevo o minimalni gostoti.

Člen 4

1. Če se ugotovi, da je dejanska površina večja od površine, prijavljene v zahtevku za pomoč, se pomoč izračuna na podlagi prijavljene površine.

2. Če pregledi pokažejo, da je prijavljena površina večja od dejansko ugotovljene za največ 20 %, se pomoč izračuna na podlagi dejansko ugotovljene površine, zmanjšane za ugotovljeni presežek.

3. Če je presežek večji od mejne vrednosti, določene v odstavku 2, se zahtevek za zadevno leto zavrne. Poleg tega vlagatelj v primeru, da je navedel napačne podatke namenoma ali iz hude malomarnosti, ni upravičen do pomoči v naslednjem letu.

4. Pomoč se ne dodeli, če niso izpolnjeni pogoji v zvezi s pravilnim vzdrževanjem oljčnih nasadov ali minimalno gostoto.

5. Če pregleda ni možno opraviti zaradi dejanj vlagatelja, se pomoč za zadevno leto ne dodeli, razen v primeru višje sile. Zadevni vlagatelj mora pristojnim organom predložiti pisno dokazilo o dejavnikih, ki predstavljajo višjo silo, v 10 dneh po datumu, določenem za pregled.

Člen 5

Grčija vsako leto do 31. decembra uradno obvesti Komisijo o:

1. številu zahtevkov za pomoč in površinah, ki bodo prejemale pomoč, v hektarjih in na Nomos;

2. odstotku vloženih zahtevkov in pregledanih površin;

3. številu zahtevkov in nepravilnosti ter o zadevnih površinah.

Podatke za leto 1993 pa je treba poslati najpozneje do 28. februarja 1994.

Člen 6

1. Če je bila pomoč izplačana neupravičeno, pristojne službe izterjajo plačane zneske, katerim se dodajo obresti, ki tečejo od datuma izplačila do datuma dejanskega povračila. Uporabi se obrestna mera, ki velja za podobne postopke povračila v skladu z nacionalnim pravom.

2. Izterjana pomoč in morebitne obresti se nakažejo plačilnemu organu ali agenciji, ki jih v sorazmerju s financiranjem Skupnosti odštejejo od volumna izdatkov, ki se financirajo iz Evropskega kmetijskega usmerjevalnega in jamstvenega sklada.

Člen 7

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. oktobra 1993.

Za Komisijo

René STEICHEN

Član Komisije

[1] UL L 184, 27.7.1993, str. 1.

[2] UL L 208, 3.8.1984, str. 3.